የቲቢ በሽታን ለመከላከልና ለመቆጣጠር የሚያስችል የሰባት ዓመት ስትራቴጂክ ዕቅድ ተዘጋጀ
– በኢትዮጵያ የቲቢ በሽታን ይበልጥ ለመከላከልና ለመቆጣጠር የሚያስችል የሰባት ዓመት የስትራቴጂክ ዕቅድ ማዘጋጀቱን የጤና ጥበቃ ሚኒስቴር አስታወቀ።በሚኒስቴሩ የቲቢ በሽታ ፕሮግራም አማካሪ ዶክተር አንተነህ ካሳ ለዋልታ ለዋልታ ኢንፎርሜሽን ማዕከል እንደገለጹት፤ ከሚቀጥለው ወር ጀምሮ ተግባራዊ የሚደረገው አዲሱ ዕቅድ በአገሪቱ አሁን ያለውን የቲቢ በሽታን ሥርጭት በ35 በመቶ ለመቀነስ ያስችላል።ዕቅዱን ተግባራዊ ለማድረግ በሁሉም የክልል የጤና ቢሮዎች ውይይት በማካሄድ የጋራ መግባባት ላይ መደረሱንና የግብረ መልስም መሰብሰቡን ዶክተር አንተነህ አያይዘው ገልጸዋል።በአሁኑ ወቅት የቲቢ በሽታ ህክምና በሁሉም የጤና ተቋማት እንደሚሠጥ የጠቆሙት ዶክተር አንተነህ በመላ አገሪቱ ያሉትን የጤና ኤክስቴንሽን ሠራተኞች በመጠቀም የህብረተሰብ አቀፍ የቲቢ በሽታ መከላከልና የመቆጣጠር ሥራ እየተካሄደ ነው ብለዋል።መድሀኒት የተላመደ የቲቢ አይነት ሥርጭትን በመላ አገሪቱ የመከላከልና የመቆጣጠር ሥራ ስኬታማ እየሆነ መምጣቱን የገለጹት ዶክተር አንተነህ በአገሪቱ አገልግሎት የሚሠጡትን የላብራቶሪዎችን ቁጥር ከአንድ ወደ ዘጠኝ እንዲያድጉ  መደረጉን ተናግረዋል።በአገሪቱ በዓመት 140 ሺ ያህል በቲቢ በሽታ የተጠቁ ሰዎች የህክምና ክትትል እንደሚያደርጉ ዋልታ ኢንፎርሜሽን ማዕከል ዘግቧል።  